A tous ceulx qui verront ces présentes lettres: doyen et Chapistre de l’église d’Aucerre, salut en Notre-Seigneur. Comme de par les habitans de la ville d’Appoigny nous ait esté requis et supplié que nous, les lettres de réverend père en Dieu monsieur l’évesque d’Auceurre, parmy lesquelles cestes nos présentes sont annexées, l’octroy et concession de tout le contenu d’icelle vous vousissiens loer, approver et consentir. Sçavoir faisons que nous, lesdites lettres reçues en nostre Chapistre, en grant délibération, assemblement sur icelles, et consideré tout ce qui fait a considérer icelles lettres, et la concession octroyée et tout le contenu d’icelles, en tant comme il a plu et semblé bon audit révérend père à les passer et octroyer selon son bon conseil et sa conscience, lequel nous en chargeons quant ad ce, pour tant qu’il sçait mieux que nous quel profit ou quel préjudice il lui en puet estre, ou temps présent et advenir: nous, en tant que il nous tuiche et en nous est, les loons, gréons, ratifions et consentons par la teneur de ces présentes lettres. Ou tesmoing de laquelle chose nous avons fait sceller cette présente lettre de nostre grant scel. Donné en nostre Chapitre, le huitième jour dou mois de juing, l’an de grace mil trois cens cinquante et huit. G. Billon.